Document ID: 32004R1412

PADOMES REGULA (EK) Nr. 1412/2004
(2004. gada 3. augusts),
ar ko groza Regulu (EK) Nr. 1210/2003 par konkrētiem īpašiem ierobežojumiem attiecībā uz ekonomikas un finanšu sakariem ar Irāku
EIROPAS SAVIENĪBAS PADOME,
ņemot vērā Eiropas Kopienas dibināšanas līgumu un jo īpaši tā 60. un 301. pantu,
ņemot vērā 2004. gada 19. jūlija Kopējo nostāju 2004/553/KĀDP, ar kuru groza Kopējo nostāju 2003/495/KĀDP, kas attiecas uz Irāku (1),
ņemot vērā Komisijas priekšlikumu,
tā kā:
(1)
Atbilstīgi ANO Drošības padomes Rezolūcijai 1483(2003) ar Regulu (EK) Nr. 1210/2003 (2) piešķir noteiktu imunitāti no tiesvedības un izpildes pasākumiem konkrētiem Irākas līdzekļiem un precēm, to piemērojot līdz 2007. gada 31. decembrim.
(2)
ANO Drošības padomes Rezolūcija 1546(2004) paredz, ka imunitāti, ko piemēro Irākas naftas eksportam un Irākas Attīstības fondam, nepiemēro galīgiem spriedumiem sakarā ar līgumiskām saistībām, kuras Irāka uzņēmusies pēc 2004. gada 30. jūnija.
(3)
2004. gada 28. jūnijā Koalīcijas pagaidu pārvalde beidza pastāvēt un Irāka atguva pilnu suverenitāti.
(4)
Ar Kopējo nostāju 2004/533/KĀDP groza attiecīgo noteikumu Kopējā nostājā 2003/495/KĀDP, kas attiecas uz Irāku, lai to saskaņotu ar Rezolūciju 1546(2004).
(5)
Attiecīgi būtu jāgroza Regula (EK) Nr. 1210/2003,
IR PIEŅĒMUSI ŠO REGULU.
1. pants
Regulas (EK) Nr. 1210/2003 10. pantu papildina ar šādu punktu:
“3. Šā panta 1. punkta a), b) un d) apakšpunktu nepiemēro nedz tiesvedībai attiecībā uz jebkādām līgumiskām saistībām, ko uzņēmusies Irāka, tostarp jo īpaši tās pagaidu valdība, Irākas Centrālā banka un Irākas Attīstības fonds, pēc 2004. gada 30. jūnija, nedz jebkuram galīgam spriedumam sakarā ar šādām līgumiskām saistībām.”
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Šī regula uzliek saistības kopumā un ir tieši piemērojama visās dalībvalstīs.
Briselē, 2004. gada 3. augustā

Labels: 3
18
14